‘Ongewone’ VF Plus-kandidate in Limpopo trek aandagDie 29-jarige Godfrey Skosana is die voornemende wyksraadslid van die Sephaku-nedersetting in die Elias Motsoaledi plaaslike munisipale distrik [Foto: Verskaf] Hoewel hierdie kandidate soms deur lede van die gemeenskap as “verraaiers” uitgekryt word, hou hulle vol dat goeie dienslewering niks met ras of taal uit te waai het nie. Die ANC het tydens 2019 se nasionale verkiesing 78% van die stemme ingepalm, gevolg deur die EFF met net meer as 10% van die stemme. Die agt VF Plus-kandidate is raadop met die ANC wat versuim om dienste te lewer en aanhou leë beloftes maak, daarom dat hulle nou hul gewig by die VF Plus ingooi. Marcelle Maritz, leier van die VF-Plus in Limpopo, sê hulle is vreeslik opgewonde oor hierdie kandidate, wat sy as “besonder dinamies” beskryf. Die kandidate het aan Maroela Media gesê dit is uitdagend om stemme vir die VF Plus te werf omdat die lede van hul gemeenskappe nie vertroud is met dié party nie. ANC bring nie verandering Die 29-jarige Godfrey Skosana, voornemende wyksraadslid van die Sephaku-nedersetting in die Elias Motsoaledi‑plaaslike munisipale distrik, het ’n paar maande gelede by die VF Plus betrokke geraak. Hy is nie ’n dag spyt dat hy hierdie party gekies het nie. Skosana het in die verlede vir die ANC gestem, maar volgens hom was daar geen verandering in hul gemeenskap te sien nie. Hy het verskeie politieke partye noukeurig begin bestudeer, voordat hy besluit het om by die VF Plus aan te sluit. James Thokolo (69), kandidaat vir die Blouberg- plaaslike munisipaliteit [Foto: Verskaf] “Die meeste mense stem nog op grond van wat in die verlede gebeur het. Ons moet begin om vir die toekoms te stem en aktief aan ons toekoms werk.” Volgens Skosana word gerugte in die gemeenskap versprei dat die VF Plus slegs vir Afrikaanse, blanke mense opstaan. “Ek wil die lede van die gemeenskap daarop wys dat die gerugte nie waar is nie. Ek is oortuig daarvan dat die VF Plus agter hul kiesers staan, maak nie saak watter kleur hulle is of watter taal hulle praat nie.” Volgens Skosana is die jeug in sy gemeenskap veral positief oor die VF Plus. “Hulle is baie oopkop en soek verandering. Hulle is keelvol vir swaarkry en sukkel.” Skosana is al sedert 2016 ’n jeugleier in die gemeenskap. Hy rig jong sokkerspanne af en samel geld in om vir hulle sporttoerusting te koop. Hy was ook betrokke by ’n projek om netbalbane in die gemeenskap op te rig en help om plaaslike kunstenaars en hul talente te bevorder. “Ons jeug het soveel potensiaal, maar nie die geleenthede om dit te bevorder nie. Daarom gee talle hul talente op en begin om dwelms te gebruik of misdaad te pleeg. “Ons kort leiers wat ons kan help om geleenthede vir ons jeug te skep. Hulle is ons toekoms.” Leë beloftes Robert Mahubedu (54), kandidaat vir die Fetakgomo Tubatse – plaaslike munisipaliteit [Foto: Verskaf] Mahubedu het vanjaar sy tuiste by die VF Plus gevind, terwyl Thokolo al sedert 2019 woeker om kiesers vir dié party te werf. Dit volg nadat albei eers hul vertroue in ander partye gestel het, maar teleurgestel is. Volgens Mahubedu en Thokolo sukkel albei se gemeenskappe met swak infrastruktuur en vrotsige dienslewering. “Ons mense sit sonder water, maar ons regerende party kyk net na hulself en vergeet van die mense wat vir hulle stem. Hulle het ’n gebrek aan goeie bestuur en is glad nie geloofwaardig nie,” sê Mahubedu. “Ons kort leiers wat die gemeenskap kan dien en nie net agter geld aan is nie.” Volgens Thokolo, wat vlot Afrikaans praat, maak die regering beloftes om voldoende dienste aan die gemeenskappe te lewer, maar hul probleme word by die dag groter. “Die regerende party kom wys oë in verkiesingstyd om stemme te werf. Verder sien ons hulle nooit nie,” sê Thokolo. Skosana stem saam en sê die meeste mense stem nog op grond van wat in die verlede gebeur het. “Ons moet begin om vir die toekoms te stem en aktief aan ons toekoms werk.”